สื่อกลางแจ้ง-ออนไลน์ หวังเลือกตั้งหนุนธุรกิจ - โพสต์ทูเดย์ ข่าวเศรษฐกิจ-ธุรกิจ
วันที่ 02 ต.ค. 2561 เวลา 11:28 น.
วีจีไอ คาดเลือกตั้งปีหน้า สื่อโฆษณานอกบ้านยังได้อานิสงส์ ชี้สื่ออินเทอร์เน็ตและสมาร์ทโฟนมาแรงใช้ หาเสียงเจาะคนรุ่นใหม่
นางจิตเกษม หมู่มิ่ง ผู้อำนวยการใหญ่ฝ่ายการเงิน บริษัท วี จี ไอ โกลบอล มีเดีย เปิดเผยว่า การเลือกตั้งที่จะเกิดขึ้นต้นปี 2562 นี้ มีผลดีต่อธุรกิจสื่อโฆษณาแน่ เห็นได้จากอดีตที่ผ่านมาภาพรวมทั้งอุตสาหกรรมใช้เงินโฆษณาช่วงเลือกตั้งคึกคัก เช่นเดียวกับสื่อโฆษณานอกบ้าน เพราะเป็นสื่อที่เข้าถึงผู้บริโภคได้กว้าง ผู้สมัครเลือกตั้งจึงนิยม
นอกจากนี้ สื่อโฆษณาใหม่ อย่างอินเทอร์เน็ตและสมาร์ทโฟน น่าจะ เป็นอีก 2 ช่องทางที่ผู้สมัครอาจนำมาใช้หาเสียง เพราะเข้าถึงคนรุ่นใหม่ แต่ การใช้สื่อหาเสียงยังต้องรอข้อกำหนด ของคณะกรรมการการเลือกตั้ง (กกต.) ก่อน
น.ส.ธมนวรรณ นรินทวานิช กรรมการบริหารและประธานเจ้าหน้าที่ฝ่ายการเงิน บริษัท มาสเตอร์ แอด กล่าวว่า การเลือกตั้งปี 2562 ส่งผลดีต่อสื่อนอกบ้านแน่นอนทั้งทางตรงหรืออ้อม เพราะเป็นสื่อที่เข้าถึงคนในวงกว้าง โดยเฉพาะสื่อประเภทป้ายมองเห็นได้ในระยะไกลจึงนิยมในช่วงหาเสียง